Niemand is nog in hegtenis geneem nadat Ryno Janse van Rensburg (39) Maandagaand buite sy huis op ŉ kleinhoewe naby Bela-Bela doodgeslaan is nie.

Maroela Media het vroeër berig een van Janse van Rensburg se medewerkers het sy liggaam Dinsdagoggend voor sy huis op die kleinhoewe in die Roodekuil-gebied gevind. Hy het veelvuldige kopbeserings gehad en is vermoedelik oorval toe hy Maandagaand by die huis gestop en uit sy bakkie geklim het.

Wilna Allen, Janse van Rensburg se suster, het aan Maroela Media gesê sy het omstreeks 20:00 Maandagaand vir die laaste keer met haar broer gepraat. “Hy het gesê hy het klaar gewerk en het pas die eerste groep werkers by hul huise gaan aflaai en was oppad om die tweede groep huis toe te neem,” het Allen gesê.

“Hy het heel normaal geklink, soos altyd. My broer was ŉ baie hardwerkende mens. Hy was nie die soort wat opdragte uitgedeel het en staan en kyk het hoe ander werk nie. Hy het ingespring en van vroegoggend tot laataand saam gewerk.”

Allen het gesê die familie is platgeslaan deur Janse van Rensburg se dood en weet nie wat die motief daaragter kon wees nie. “Sy selfoon is gesteel, maar ek weet nie of hy net vir ŉ selfoon vermoor is nie. Daar is soveel vrae en mens sal nooit die waarheid weet nie.”

Janse van Rensburg het die afgelope vyf jaar in die Bela-Bela omgewing gebly en ŉ plaaslike boer gehelp met sy boerdery en sy onderneming wat elektriese heinings op wildplase opgerig het. “Ryno kon alles doen. Noem dit en hy kon dit doen,” het Allen gesê.

“Hy was ŉ saggeaarde, liefdevolle mens. Hy sou homself tekort doen om ander te help. Sy medemens het altyd eerste gekom,” het sy gesê. “Hy was ŉ ongelooflike steunpilaar en almal was lief vir hom. Jy kon nie anders nie, dit was net die soort mens wat hy was. Hy het regtig diep spore in ons harte getrap.”

Lt.kol. Moatshe Ngoepe, woordvoerder van die polisie, het gesê die polisie se ondersoek na die moord duur voort. Janse van Rensburg is een van 11 mense wat reeds vandeesmaand in plaasaanvalle vermoor is.

Janse van Rensburg sal volgende week in Bethlehem, sy tuisdorp, begrawe word. Hy word oorleef deur Allen, sy ma, Issie Janse van Rensburg en broer, Rudi Janse van Rensburg.